ફેફરબર્ગ પાછું જોયા વગર દોડવા લાગ્યો. પાછળથી ગોળી મારીને કોઈએ એને પાડી દીધો હોત તો એને આશ્ચર્ય થયું ન હોત! દોડતાં-દોડતાં વેજર્સ્કા સ્ટ્રીટના ખૂણે પહોંચીને એ વળી ગયો, અને હજુ થોડા કલાક પહેલાં જ બનેલી ઘટનાનો એ જ્યાં સાક્ષી બન્યો હતો એ હોસ્પિટલના મેદાનને પણ એ વળોટી ગયો. વસાહતના દરવાજા સુધી પહોંચ્યો ત્યાં સુધીમાં તો અંધારું ઊતરી આવ્યું હતું, અને વસાહતની છેલ્લી ગલીઓ તેની નજર સામેથી અદૃશ્ય થઈ ગઈ હતી. પોજોર્ઝના ચોકમાં એસએસ અને યુક્રેનિયનોના શિથિલ ઘેરા વચ્ચે કેદીઓનો છેલ્લો કાફલો ઊભો હતો.